CELEX: 32013D0615(02)
Language: el
Date: 2013-06-10 00:00:00
Title: Εκτελεστική απόφαση της Επιτροπής, της 10ης Ιουνίου 2013 , σχετικά με τη χρηματοδότηση του προγράμματος εργασίας του 2013 για την κατάρτιση στον τομέα της ασφάλειας των τροφίμων και των ζωοτροφών, της υγείας των ζώων, της καλής μεταχείρισης των ζώων και της υγείας των φυτών στο πλαίσιο του προγράμματος «Καλύτερη κατάρτιση για ασφαλέστερα τρόφιμα»

15.6.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 170/38
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 10ης Ιουνίου 2013
   σχετικά με τη χρηματοδότηση του προγράμματος εργασίας του 2013 για την κατάρτιση στον τομέα της ασφάλειας των τροφίμων και των ζωοτροφών, της υγείας των ζώων, της καλής μεταχείρισης των ζώων και της υγείας των φυτών στο πλαίσιο του προγράμματος «Καλύτερη κατάρτιση για ασφαλέστερα τρόφιμα»
   2013/C 170/07
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (1) (εφεξής «δημοσιονομικός κανονισμός»), και ιδίως το άρθρο 84,
   Έχοντας υπόψη τον κατ’ εξουσιοδότηση κανονισμό (ΕΕ) αριθ. 1268/2012 της 29ης Οκτωβρίου 2012, σχετικά με τους κανόνες εφαρμογής του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης (2) (εφεξής «κανόνες εφαρμογής»), και ιδίως το άρθρο 94 του εν λόγω κανονισμού,
   Έχοντας υπόψη τον κανονισμό (ΕΚ) αριθ. 58/2003 του Συμβουλίου, της 19ης Δεκεμβρίου 2002, περί θεσπίσεως του καταστατικού των εκτελεστικών οργανισμών που είναι επιφορτισμένοι με ορισμένα καθήκοντα σχετικά με τη διαχείριση κοινοτικών προγραμμάτων (3), και ιδίως το άρθρο 12 παράγραφος 3,
   Έχοντας υπόψη την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (4), και ιδίως το άρθρο 2 παράγραφος 1 σημείο i),
   Έχοντας υπόψη τον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επίσημων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (5), και ιδίως το άρθρο 66 παράγραφος 1 στοιχεία β) και γ),
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 882/2004 θεσπίζει γενικούς κανόνες σχετικά με τη διεξαγωγή επισήμων ελέγχων, ώστε να εξακριβώνεται η συμμόρφωση προς τους κανόνες που έχουν ως στόχο, ιδίως, την πρόληψη, την εξάλειψη ή τη μείωση σε αποδεκτό επίπεδο των κινδύνων για τον άνθρωπο και τα ζώα και τη διασφάλιση θεμιτών πρακτικών κατά το εμπόριο ζωοτροφών και τροφίμων και την προστασία των συμφερόντων των καταναλωτών. Το άρθρο 51 του εν λόγω κανονισμού ορίζει ότι η Επιτροπή μπορεί να οργανώνει μαθήματα κατάρτισης για το προσωπικό των αρμόδιων αρχών των κρατών μελών που είναι υπεύθυνες για τη διενέργεια των επίσημων ελέγχων που αναφέρονται στον εν λόγω κανονισμό, στα οποία μπορούν να συμμετέχουν άτομα από τρίτες χώρες, ιδίως δε από αναπτυσσόμενες χώρες. Οι εν λόγω σειρές μαθημάτων είναι δυνατό να περιλαμβάνουν κυρίως κατάρτιση για τη νομοθεσία της Ένωσης σχετικά με τις ζωοτροφές και τα τρόφιμα, καθώς και τους κανόνες για την υγεία και την καλή διαβίωση των ζώων.
            
         
               (2)
            
            
               Στο άρθρο 2 παράγραφος 1 στοιχείο θ) της οδηγίας 2000/29/ΕΚ περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας προβλέπεται το νομικό μέσο για τη διοργάνωση σειράς μαθημάτων στον τομέα της προστασίας των φυτών.
            
         
               (3)
            
            
               Το πρόγραμμα «Καλύτερη κατάρτιση για ασφαλέστερα τρόφιμα» θεσπίστηκε από την Επιτροπή προκειμένου να επιτευχθούν οι στόχοι που καθορίζονται στον κανονισμό (ΕΚ) αριθ. 882/2004. Η ανακοίνωση της Επιτροπής, της 20ής Σεπτεμβρίου 2006, σχετικά με την καλύτερη κατάρτιση για ασφαλέστερα τρόφιμα (6) εξετάζει επιλογές για τη μελλοντική οργάνωση της κατάρτισης.
            
         
               (4)
            
            
               Το πρόγραμμα εργασίας για το 2013 για την κατάρτιση στον τομέα της ασφάλειας τροφίμων και ζωοτροφών, της υγείας των ζώων, της καλής μεταχείρισης των ζώων και της υγείας των φυτών για την εφαρμογή του προγράμματος «Καλύτερη κατάρτιση για ασφαλέστερα τρόφιμα» στα κράτη μέλη θα πρέπει, επομένως, να εγκριθεί.
            
         
               (5)
            
            
               Με την απόφαση 2008/544/ΕΚ της Επιτροπής (7), της 20ής Ιουνίου 2008, μετατράπηκε ο Εκτελεστικός Οργανισμός για το Πρόγραμμα Δημόσιας Υγείας σε Εκτελεστικό Οργανισμό για την Υγεία και τους Καταναλωτές («ο Οργανισμός»). Με την απόφαση Ε(2008) 4943 της Επιτροπής, της 9ης Σεπτεμβρίου 2008, ανατέθηκαν στον Οργανισμό ορισμένα καθήκοντα διαχείρισης και υλοποίησης του προγράμματος σχετικά με τα μέτρα κατάρτισης σε θέματα ασφάλειας τροφίμων που εκτελούνται σύμφωνα με τον κανονισμό (ΕΚ) αριθ. 882/2004 και την οδηγία 2000/29/ΕΚ. Θα πρέπει, επομένως, να χορηγηθεί επιχορήγηση λειτουργίας στον Οργανισμό για το 2013 με σκοπό τη χρηματοδότηση των λειτουργικών δαπανών των δραστηριοτήτων που συνδέονται με το πρόγραμμα «Καλύτερη κατάρτιση για ασφαλέστερα τρόφιμα».
            
         
               (6)
            
            
               Σύμφωνα με το άρθρο 84 του δημοσιονομικού κανονισμού και το άρθρο 94 παράγραφος 1 των κανόνων εφαρμογής, της ανάληψης δαπάνης από τον προϋπολογισμό της Ευρωπαϊκής Ένωσης προηγείται απόφαση χρηματοδότησης που καθορίζει τα ουσιώδη στοιχεία της ενέργειας που συνεπάγεται δαπάνη και εκδίδεται από το όργανο ή από τις αρχές τις οποίες έχει εξουσιοδοτήσει το όργανο.
            
         
               (7)
            
            
               Δεδομένου ότι το πρόγραμμα εργασίας για το 2013 αποτελεί ένα επαρκώς λεπτομερές πλαίσιο, η παρούσα απόφαση αποτελεί απόφαση χρηματοδότησης κατά την έννοια του άρθρου 94 παράγραφοι 2 και 3 των κανόνων εφαρμογής.
            
         
               (8)
            
            
               Για την εφαρμογή της παρούσας απόφασης είναι σκόπιμο να δοθεί ο ορισμός του όρου «ουσιώδης μεταβολή» κατά την έννοια του άρθρου 94 παράγραφος 4 των κανόνων εφαρμογής.
            
         
               (9)
            
            
               Σύμφωνα με το άρθρο 92 του δημοσιονομικού κανονισμού, οι πράξεις εκκαθάρισης, εντολής πληρωμής και πληρωμής πρέπει να εκτελούνται εντός των προθεσμιών που καθορίζονται στους κανόνες εφαρμογής. Οι εν λόγω κανόνες θα πρέπει επίσης να διευκρινίζουν τους όρους υπό τους οποίους οι πιστωτές που πληρώθηκαν με καθυστέρηση δικαιούνται τόκους υπερημερίας εις βάρος της γραμμής στην οποία είχε εγγραφεί η δαπάνη ως προς το κεφάλαιο.
            
         
               (10)
            
            
               Η παρούσα απόφαση πρέπει, επομένως, να παρέχει κανόνες για την πληρωμή τόκων υπερημερίας που οφείλονται σε καθυστερημένες πληρωμές σχετικά με τις πράξεις που περιλαμβάνονται στο πρόγραμμα εργασίας του 2013,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνεται το πρόγραμμα εργασίας για την εφαρμογή, κατά το 2013, του προγράμματος «Καλύτερη κατάρτιση για ασφαλέστερα τρόφιμα», όπως καθορίζεται στο παράρτημα. Η παρούσα απόφαση αποτελεί απόφαση χρηματοδότησης κατά την έννοια του άρθρου 84 του δημοσιονομικού κανονισμού.
   Άρθρο 2
   1.   Το συνολικό ποσό της χρηματοδοτικής συνεισφοράς για την εφαρμογή του προγράμματος εργασίας είναι 16 170 000 EUR, που θα χρηματοδοτηθεί από τις ακόλουθες γραμμές του γενικού προϋπολογισμού της Ευρωπαϊκής Ένωσης για το 2013:
   
               α)
            
            
               γραμμή προϋπολογισμού αριθ. 17 04 07 01: 14 200 000 EUR
            
         
               β)
            
            
               γραμμή προϋπολογισμού αριθ. 17 04 04 01: 600 000 EUR
            
         
               γ)
            
            
               γραμμή προϋπολογισμού αριθ. 17 01 04 05: 200 000 EUR
            
         
               δ)
            
            
               γραμμή προϋπολογισμού αριθ. 17 01 04 31: 1 170 000 EUR.
            
         2.   Το ποσό που προβλέπεται στην παράγραφο 1 στοιχείο δ) θα καταβληθεί στον Εκτελεστικό Οργανισμό για την Υγεία και τους Καταναλωτές και θα αποτελέσει επιχορήγηση λειτουργίας.
   3.   Ο τόκος υπερημερίας που οφείλεται για καθυστερημένες πληρωμές δύναται επίσης να πληρωθεί από τις γραμμές προϋπολογισμού που αναφέρονται στο σημείο 1 στοιχεία α) και β), σύμφωνα με το άρθρο 92 του δημοσιονομικού κανονισμού.
   Άρθρο 3
   Τυχόν αλλαγές στις επιχορηγήσεις συγκεκριμένων δράσεων που καλύπτονται από το πρόγραμμα εργασίας, το άθροισμα των οποίων δεν υπερβαίνει το 20 % της μέγιστης χρηματοδοτικής συνεισφοράς που προβλέπεται στο άρθρο 2 στοιχείο 1), δεν θεωρούνται ουσιώδεις κατά την έννοια του άρθρου 94 παράγραφος 4 των κανόνων εφαρμογής, υπό την προϋπόθεση ότι δεν επηρεάζουν αισθητά τον χαρακτήρα και το αντικείμενο του προγράμματος εργασίας.
   Ο διατάκτης μπορεί να εγκρίνει τυχόν αλλαγές σύμφωνα με τις αρχές της χρηστής δημοσιονομικής διαχείρισης και της αναλογικότητας.
   
      Βρυξέλλες, 10 Ιουνίου 2013.
      
         
            Για την Επιτροπή
         
         Tonio BORG
         
            Μέλος της Επιτροπής
         
      
   
   
      (1)  ΕΕ L 298 της 26.10.2012, σ. 1.
   
      (2)  ΕΕ L 362 της 31.12.2012, σ. 1.
   
      (3)  ΕΕ L 11 της 16.1.2003, σ. 1.
   
      (4)  ΕΕ L 169 της 10.7.2000, σ. 1.
   
      (5)  ΕΕ L 165 της 30.4.2004, σ. 1.
   
      (6)  COM(2006) 519 τελικό της 20ής Σεπτεμβρίου 2006.
   
      (7)  ΕΕ L 173 της 3.7.2008, σ. 27.
   
      ΠΑΡΑΡΤΗΜΑ
      
         Πρόγραμμα εργασίας του 2013 για την κατάρτιση στον τομέα της ασφάλειας των τροφίμων και των ζωοτροφών, της υγείας των ζώων, της καλής μεταχείρισης των ζώων και της υγείας των φυτών στο πλαίσιο του προγράμματος «Καλύτερη κατάρτιση για ασφαλέστερα τρόφιμα»
      
      1.1.   Εισαγωγή
      
      Το παρόν πρόγραμμα εργασίας περιέχει τρία μέτρα εφαρμογής για το 2013. Σύμφωνα με τους στόχους που ορίζονται στον κανονισμό (ΕΚ) αριθ. 882/2004 και στην οδηγία 2000/29/ΕΚ, η κατανομή των δημοσιονομικών πόρων και οι κύριες ενέργειες έχουν ως εξής:
      1.2.   Προμήθειες (στο πλαίσιο έμμεσης κεντρικής διαχείρισης):
               
            
                  
                              1.2.1.
                           
                           
                              Κατάρτιση: εξωτερικές συμβάσεις για την εκτέλεση του προγράμματος κατάρτισης
                           
                        
               
                  14 800 000 EUR
               
            
                  
                              1.2.2.
                           
                           
                              Κατάρτιση: εξοπλισμός, μέσα και υποστήριξη σε ζητήματα πληροφορικής, διαφημιστικό υλικό, υποστήριξη πληροφόρησης και επικοινωνίας και συνέδρια
                           
                        
               
                  200 000 EUR
               
            
                  
                              1.3.
                           
                           
                              Άλλες δράσεις: Επιδότηση λειτουργίας για τον Εκτελεστικό Οργανισμό για την Υγεία και τους Καταναλωτές
                           
                        
               
                  1 170 000 EUR
               
            
                  ΣΥΝΟΛΟ
               
               
                  16 170 000 EUR
               
            1.2.   Δημόσιες συμβάσεις
      
      Το συνολικό ύψος των πιστώσεων που έχουν διατεθεί από τον προϋπολογισμό για τις συμβάσεις προμηθειών για το 2013 ανέρχεται σε 15 000 000 EUR.
      1.2.1.   Κατάρτιση: Εξωτερικές συμβάσεις για την εκτέλεση του προγράμματος κατάρτισης
      
      ΝΟΜΙΚΗ ΒΑΣΗ
      Κανονισμός (ΕΚ) αριθ. 882/2004, άρθρο 51 και άρθρο 66 παράγραφος 1 στοιχείο β)
      Οδηγία 2000/29/ΕΚ, άρθρο 2 παράγραφος 1 στοιχείο θ)
      ΓΡΑΜΜΗ ΤΟΥ ΠΡΟΫΠΟΛΟΓΙΣΜΟΥ
      Γραμμές προϋπολογισμού: 17 04 07 01 και 17 04 04 01
      ΕΝΔΕΙΚΤΙΚΟΣ ΑΡΙΘΜΟΣ ΚΑΙ ΕΙΔΟΣ ΠΡΟΒΛΕΠΟΜΕΝΩΝ ΣΥΜΒΑΣΕΩΝ
      Για καθένα από τα τεχνικά ζητήματα που αναφέρονται κατωτέρω θα υπογραφούν μία ή περισσότερες απευθείας συμβάσεις ή συμβάσεις-πλαίσια παροχής υπηρεσιών. Εκτιμάται ότι θα υπογραφούν περίπου 15 απευθείας ή ειδικές συμβάσεις παροχής υπηρεσιών. Οι εξωτερικοί ανάδοχοι συμμετέχουν κυρίως στις οργανωτικές και υλικοτεχνικές πτυχές των δραστηριοτήτων κατάρτισης.
      ΑΝΤΙΚΕΙΜΕΝΟ ΤΩΝ ΠΡΟΒΛΕΠΟΜΕΝΩΝ ΣΥΜΒΑΣΕΩΝ (ΕΑΝ ΕΙΝΑΙ ΔΥΝΑΤΟΝ)
      Για το 2013, στα κράτη μέλη, οι ενέργειες κατάρτισης θα αφορούν τα ακόλουθα θέματα:
      
                  Δραστηριότητες
               
               
                  Ποσό σε ευρώ
               
            
                  HACCP
               
               
                  1 930 000
               
            
                  Υγεία των ζώων (Μέλισσες και εξωτικά ζώα)
               
               
                  1 240 000
               
            
                  Έλεγχος των προσθέτων τροφίμων
               
               
                  1 085 000
               
            
                  Έλεγχος των καταλοίπων των κτηνιατρικών φαρμάκων
               
               
                  855 000
               
            
                  Εκτίμηση επικινδυνότητας
               
               
                  880 000
               
            
                  Πρόγραμμα αντιμετώπισης έκτακτης κατάστασης και έλεγχος νοσημάτων
               
               
                  1 090 000
               
            
                  Έλεγχος των μεταδοτικών σπογγωδών εγκεφαλοπαθειών
               
               
                  515 000
               
            
                  Επιτήρηση σε νέους και νεοεμφανιζόμενους φυτοϋγειονομικούς κινδύνους
               
               
                  600 000
               
            
                  Στήριξη των ελέγχων επισκόπησης της Ένωσης
               
               
                  855 000
               
            
                  Φυτοπροστατευτικά προϊόντα (άδεια και βιώσιμη χρήση)
               
               
                  1 165 000
               
            
                  Υγιεινή των τροφίμων και έλεγχοι στην πρωτογενή παραγωγή
               
               
                  975 000
               
            
                  Υγιεινή τροφίμων και ευελιξία
               
               
                  1 165 000
               
            
                  Νέες τεχνικές έρευνας τροφίμων
               
               
                  615 000
               
            
                  RASFF
               
               
                  600 000
               
            
                  Έλεγχος της παραγωγής σπέρματος και εμβρύων
               
               
                  640 000
               
            
                  Άλλα θέματα υγείας και ορθής μεταχείρισης των ζώων, υγείας των φυτών και θεμάτων ασφάλειας των τροφίμων και μελέτες, συνέδρια, συνδρομή, μέσα μάθησης και αξιολογήσεις
               
               
                  590 000
               
            
                  ΣΥΝΟΛΟ
               
               
                  14 800 000
               
            ΕΦΑΡΜΟΓΗ
      Τα 14 620 000 EUR [χρηματοδότηση των μέτρων για την ασφάλεια των τροφίμων βάσει του κανονισμού (ΕΚ) αριθ. 882/2004 και της οδηγίας 2000/29/ΕΚ] θα αποτελέσουν αντικείμενο διαχείρισης και υλοποίησης από τον Εκτελεστικό Οργανισμό για την Υγεία και τους Καταναλωτές (απόφαση 2008/544/ΕΚ της Επιτροπής). Τα υπόλοιπα 180 000 EUR θα χρησιμοποιηθούν από την Επιτροπή για την κάλυψη μελετών, συνεδρίων και αξιολογήσεων.
      ΕΝΔΕΙΚΤΙΚΟ ΧΡΟΝΟΔΙΑΓΡΑΜΜΑ ΓΙΑ ΤΗΝ ΕΝΑΡΞΗ ΤΗΣ ΔΙΑΔΙΚΑΣΙΑΣ ΑΝΑΘΕΣΗΣ ΔΗΜΟΣΙΩΝ ΣΥΜΒΑΣΕΩΝ
      Περίπου μεταξύ Μαΐου και Σεπτεμβρίου προκειμένου οι συμβάσεις να έχουν υπογραφεί κατά τη διάρκεια του 2013.
      ΕΝΔΕΙΚΤΙΚΟ ΠΟΣΟ ΤΗΣ ΠΡΟΣΚΛΗΣΗΣ ΥΠΟΒΟΛΗΣ ΠΡΟΣΦΟΡΩΝ
      14 800 000 EUR.
      1.2.2.   Κατάρτιση: Εξοπλισμός, μέσα και υποστήριξη σε ζητήματα πληροφορικής, διαφημιστικό υλικό, υπόβαθρο πληροφόρησης και επικοινωνίας και συνέδρια
      
      ΝΟΜΙΚΗ ΒΑΣΗ
      Κανονισμός (ΕΚ) αριθ. 882/2004, άρθρο 66 παράγραφος 1 στοιχείο γ)
      ΓΡΑΜΜΗ ΤΟΥ ΠΡΟΫΠΟΛΟΓΙΣΜΟΥ
      Γραμμή προϋπολογισμού: 17 01 04 05
      ΕΝΔΕΙΚΤΙΚΟΣ ΑΡΙΘΜΟΣ ΚΑΙ ΕΙΔΟΣ ΠΡΟΒΛΕΠΟΜΕΝΩΝ ΣΥΜΒΑΣΕΩΝ
      Υπολογίζεται ότι περίπου 2 ειδικές συμβάσεις θα υπογραφούν σε υφιστάμενες συμβάσεις-πλαίσια.
      ΑΝΤΙΚΕΙΜΕΝΟ ΤΩΝ ΠΡΟΒΛΕΠΟΜΕΝΩΝ ΣΥΜΒΑΣΕΩΝ (ΕΑΝ ΕΙΝΑΙ ΔΥΝΑΤΟΝ)
      Οι ενέργειες που θα χρηματοδοτηθούν σύμφωνα με τον παρόντα προϋπολογισμό στοχεύουν στη διευθέτηση των προγραμμάτων κατάρτισης, στον εξοπλισμό, τα μέσα και στην υποστήριξη σε ζητήματα ΤΠ και ηλεκτρονικής μάθησης, στο διαφημιστικό υλικό, την ενημερωτική και επικοινωνιακή υποστήριξη καθώς και στα συνέδρια.
      ΕΦΑΡΜΟΓΗ
      Η παρούσα ενέργεια θα εφαρμοστεί απευθείας από τη Γενική Διεύθυνση Υγείας και Καταναλωτών.
      ΕΝΔΕΙΚΤΙΚΟ ΧΡΟΝΟΔΙΑΓΡΑΜΜΑ ΓΙΑ ΤΗΝ ΕΝΑΡΞΗ ΤΗΣ ΔΙΑΔΙΚΑΣΙΑΣ ΑΝΑΘΕΣΗΣ ΔΗΜΟΣΙΩΝ ΣΥΜΒΑΣΕΩΝ
      Περίπου μεταξύ Μαΐου και Οκτωβρίου.
      ΕΝΔΕΙΚΤΙΚΟ ΠΟΣΟ ΤΗΣ ΠΡΟΣΚΛΗΣΗΣ ΥΠΟΒΟΛΗΣ ΠΡΟΣΦΟΡΩΝ
      200 000 EUR.
      1.3.   Άλλες δράσεις: Επιδότηση λειτουργίας για τον Εκτελεστικό Οργανισμό για την Υγεία και τους Καταναλωτές
      
      ΝΟΜΙΚΗ ΒΑΣΗ
      Κανονισμός (ΕΚ) αριθ. 58/2003 του Συμβουλίου, ειδικότερα το άρθρο 12 παράγραφος 3
      ΓΡΑΜΜΗ ΤΟΥ ΠΡΟΫΠΟΛΟΓΙΣΜΟΥ
      Γραμμή προϋπολογισμού: 17 01 04 31
      ΠΟΣΟ
      1 170 000 EUR
      ΠΕΡΙΓΡΑΦΗ ΚΑΙ ΣΤΟΧΟΣ ΤΟΥ ΕΚΤΕΛΕΣΤΙΚΟΥ ΜΕΤΡΟΥ
      Ο παρών προϋπολογισμός χρηματοδοτεί την επιχορήγηση λειτουργίας του Οργανισμού για το 2013 σχετικά με τα προγράμματα του «Κεφαλαίου 2 των δημοσιονομικών προοπτικών». Η γραμμή προϋπολογισμού 17 01 04 31 χρηματοδοτεί την επιχορήγηση λειτουργίας για το 2013 του Οργανισμού σχετικά με το μέρος που αφορά το πρόγραμμα καλύτερης κατάρτισης για ασφαλέστερα τρόφιμα. Σύμφωνα με το άρθρο 12 παράγραφος 3 του κανονισμού (ΕΚ) αριθ. 58/2003 του Συμβουλίου, η επιχορήγηση λειτουργίας προέρχεται από τη χρηματοδοτική επιχορήγηση για τα προγράμματα της Ένωσης τα οποία διαχειρίζεται ο Οργανισμός. Στον προϋπολογισμό του 2013 δημιουργήθηκαν δύο ξεχωριστές γραμμές του προϋπολογισμού για την επιχορήγηση που θα καταβληθεί στον οργανισμό, μία για τα προγράμματα του κεφαλαίου 2 και μια άλλη για τα προγράμματα του κεφαλαίου 3β των δημοσιονομικών προοπτικών.